Video: Leerder oorlede ná boeliery by skool | Maroela Media
'n Skermgreep van die video oor een leerder wat 'n ander klap by 'n skool in Limpopo. (Video: Twitter)
Die LUR vir onderwys in Limpopo het sy kommer uitgespreek oor die toenemende voorkoms van boeliegedrag in skole in dié provinsie.
Dít nadat 'n gr. 10-leerder aan 'n hoërskool in Limpopo dood is nadat sy deur 'n medeleerder aangerand is.
'n Video is Dinsdagoggend onder die departement se aandag gebring wat wys hoe 'n gr. 10-leerder van Mbilwe Sekondêre Skool in Thohoyandou, 'n landelike gebied in Limpopo, deur 'n ander leerder rondgeklap word.
Die voorval het Maandag plaasgevind. In die video kan gesien word hoe twee meisies in skoolklere in 'n woordewisseling betrokke is. Dan kom 'n ander skoolmeisie, blykbaar ook in gr. 10, en begin een van die meisies in die gesig klap. Die boelie klap die slagoffer 15 keer hard in die gesig terwyl sommige van hul klasmaats hardop lag, voor ander leerders ingryp en die twee uiteentrek.
Die leerder wat geklap is, is sedertdien oorlede, hoewel die oorsaak van haar dood onbekend is. "Die departement wag nog op 'n amptelike verslag vanaf die betrokke owerhede oor die oorsaak van haar dood," het die departement Dinsdag in 'n verklaring gesê.
In 'n ander geval het gr. 12-leerders van Nthuba-hoërskool, ook in die noorde van Limpopo, verlede week met mekaar handgemeen geraak. 'n Video oor dié voorval is Vrydag op sosiale media versprei. "Die departement het besonderhede oor die voorval vanaf die skoolhoof versoek en die nodige dissiplinêre stappe sal onmiddellik ingestel word," sê die departement.
"Dit is baie ontstellend om hierdie vlak van geweld onder jongmense waar te neem. Boeliery is verkeerd en sal nooit in ons skole geduld word nie."
Die departement sê hy skerp tans die emosionele ondersteuning op wat deur beraders in die onderskeie onderwysdistrikte aan leerders gebied word, in ooreenstemming met die terugvoer wat hulle vanaf distrikte kry. Maatskaplike werkers is ook na die betrokke skole ontplooi om leerders ná afloop van bogenoemde voorvalle by te staan.
In die nuus Mbilwe Secondary School onderwys
Die vrugte van die ANC beleid wat jou strafregtelik vervolgbaar maak as jy die boompie buig terwyl dit nog jonk is. Haar dood is die ANC se toedoen en die regters wat anti-Bybelse wette bekragtig.
Indien ek die ouers van die slagoffer was, sou ek ek 'n saak van strafbare manslag teen die aanrander gaan maak. Kla ook sommer die spul wat bystaan en lag aan as medepligtiges
Julle het tug misdadig verklaar . Julle is die oorsaak van die gemors !
Onaanvaarbaar. AFSTOOTLIK en ontoelaatbaar in enige skool. Afbranding en afbreek van instansies, Universiteite word toegelaat Nou sit ons met kinders in skole wat maak en breek soos hulle wil. Bring terug dissipline by skole en ouerhuise. As my kind stout is by die skool word hy weer gestraf as hy by die huis kom. Ons is besig om monsters groot te maak. Wat is die verskil tussen kinders van vandag en kinders in die 1980's. Dissipline!! En daar is baie minders kinders wat dood is dmv dissipline. Nou word daar Sommer messe uigepluk en onderwysers vrees hulle lewens. A Nee… Lees meer »
Sies kan nie glo dat hulle soos feekse tekere gaan nie en die omstanders is in my oë ook boelies. En als is groot grap. Verdomde skollie gedrag dis wat dit is. Kinders word deesdae blootgestel aan allerhande goed en omdat daar min straf uitgedeel word, neem hulle aan dit is reg om so op te tree. Dissipline is so belangrik. Ek hoop daai een word geskors…..nie dat dit nou enigsins sal help nie, sy sal dit weer doen. Die dogter is dood, mag haar dood vir die res 'n besef bring dat jy nie net kan maak soos jy… Lees meer »